**EXPERIMENTÁLNE PRÍSTUPY HODNOTENIA MATERSKEJ DEPRESIE A ÚČINKOV ANTIDEPRESÍV**

**Michal Dubovický**

***Ústav experimentálnej farmakológie a toxikológie, Centrum experimentálnej madicíny SAV***

Depresívna porucha je závažné psychické ochorenie, ktorej výskyt v populácii narastá. V dôsledku hormonálnych zmien sa vyskytuje častejšie u žien ako u mužov. Materská depresia v období tehotenstva a dojčenia sa vyskytuje u 15 – 20% žien. Neliečená materská depresia predstavuje riziko ohrozenia zdravia matky, vývinu plodu a novorodenca. Väčšina v súčasnosti používaných antidepresív prechádza cez placentu, do materského mlieka ako aj cez hematoencefalickú bariéru. Antidepresíva tým môžu spolupôsobiť s vývinovými procesmi v mozgu a môžu poškodiť jeho funkčný vývin. Otázka či liečiť alebo neliečiť materskú depresiu, ostáva stále dilemou. Experimentálny výskum materskej depresie použítím vhodných animálnych modelov je preto nevyhnutný. V našej experimentálnej praxi používame na navodenie materskej depresie u laboratórnych potkanov tzv. chronický mierny nepredvídateľný stres. Takto ovplyvnené gravidné zvieratá liečime vybranými antidepresívami. Ich potomstvo v rôznom veku vyšetrujeme na behaviorálnej, neurochemickej, neuroendokrinnej a neuroanatomickej úrovni. Výsledky experimentálných štúdií môžu napomôcť pri určení optimálnej terapie materskej depresie.

*Vedecké štúdie boli podporované finančním prostriedkami projektov VEGA 2/0124/19 a APVV-19-0435.*